Proterozojus
Proterozojus (gr. próteros ankstesnis, ankstyvas; zôon gyvybė, anksčiau vadintas algonkiju) – Žemės istorijos eonas prekambre. Tęsėsi laikotarpyje prieš 2,5 mlrd. ir 541 mln. metų. Dalinamas į tris eras: Neoproterozojus arba proterozojus III (542 mln. – 1 mlrd. m.) Mezoproterozojus arba proterozojus II (1,0 mlrd. – 1,6 mlrd. m.) Paleoproterozojus arba proterozojus I (1,6 mlrd. – 2,5 mlrd. m.) Yra ir alternatyvus skirstymas: Sinijus (545 mln. – 0,8 mlrd. m.) Rifėjus (0,8 mlrd. – 1,65 mlrd. m.) Animikijus (1,65 mlrd. – 2,2 mlrd. m.) Huronijus (2,2 mlrd. – 2,45 mlrd. m.) Proterozojaus pavadinimas reiškia, kad tuo laikotarpiu atsiranda gyvybė. Proterozojaus eone iš pradžių atsiranda daugybė vienaląsčių, o vėliau ir daugialąsčių organizmų, kurie proterozojaus pabaigoje tiek diferencijuojasi, kad išsivysto pirmieji moliuskai. Šalia atsiranda egzotiškos pirmykščių gyvūnų formos, kurias yra sudėtinga suklasifikuoti ir rekonstruoti. Proterozojaus pabaigoje, pereinant į kambrą, atsiranda daugelis gyvūnų rūšių, nuo kurių prasideda „Kambro sprogimas“. Proterozojuje vyko svarbūs pasikeitimai Žemės atmosferoje. Padidėjus biologinės veiklos poveikiui (fotosintezė, metanas) pasikeitė oro sudėtis: padidėjo deguonies dalis. Klimatas gerokai skyrėsi nuo dabartinio, yra globalių ledynmečių įrodymų („Žemė – sniego gniūžtė“). Proterozojus pakeitė archėjų (3,8–2,5 mlrd. m.). Po jo prasidėjo fanerozojus (542–0 mln. m.).